**Învelită în măr**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

oprită la marginea gândului mai număr odată

câte picături de otravă toarnă în ceaşcă ora când îşi răsfiră

 sălbăticie duioasă licitată din ruguri 

scriptele întrupatelor cuvinte prin mine

gheare de vultur franjurează pânza de doruri

ce dezveleşte împudic visul ascetic

învelită în măr dimineaţa când sâmburii zilei

cad cu zgomot sec printre putinţe şi vreri paranoice

pregătesc mărfarele ce vor pleca s-aducă

o umbră de pace din sărutul pe frunte înainte de-a stoarce

cornul de basme în urechea nopţii

amintirea ce urcă nestăvilit

prin tălpi caldarâmul iubirilor fugare

un pic de căldură strecoară-n firide un răvaş

nimeni nu va răspunde

sub piele răspunsurile forfotesc tăceri febrile înghesuie clipele

îmbrăţişările lăsându-mă goală în templu păgân

ca şi mine în asumată posesie

pe seară voluptatea dezleagă izvoarele

lepăd straiele

şi cânt rugăciune

travestită în piele de nemurire:

să fiu să pot iubi cum nu s-a mai iubit nicicând

niciunde cu un şarpe pe umăr după ce mi-a străpuns rădăcina

ning printre sâmburi Edenuri prin toate timpurile

dăruieşte-mă Doamne

cu încă o moarte!